無綫逾半百藝員昨日出席myTV SUPER記者會,慶祝短短四個月已吸逾50萬客戶,每位藝員皆獲贈一部機頂盒,皆大歡喜。無綫總經理鄭善強宣布以7位數購入beIN SPORTS兩條體育頻道,觀眾可在myTV SUPER欣賞意甲、法國及美職等足球賽事,大飽眼福。
無綫逾半百藝員、歌星包括許廷鏗、胡鴻鈞、張嘉兒、鄧佩儀、王卓淇、林穎彤、何艷娟、蔣家旻、胡楓、麥長青、蔡國威、袁潔儀及林韋辰等,昨日在將軍澳出席myTV SUPER記者會,無綫總經理鄭善強公布喜訊,指myTV SUPER面世不足四個月,用戶數量已超過50萬,並宣布國際體育頻道beIN SPORTS的兩條頻道已登陸myTV SUPER,觀眾可欣賞意大利甲組足球聯賽、法國甲組足球聯賽及美國職業足球大聯盟等體育賽事。現場每位藝員皆獲贈一部myTV SUPER機頂盒,隨時可安坐家中欣賞自己演出,皆大歡喜。
myTV SUPER短短四個月已吸逾50萬客戶,成績十分理想。問鄭善強是否預期之內?他說:「都係預期之內,兩個固網上客穩定,四個月後會有下個50萬客戶,理想、滿意,預計兩、三年內會有大概110萬客戶。」香港人喜歡睇波,問到奪得beIN SPORTS兩條頻道播放意甲、法國波的費用高昂嗎?他說:「正常價錢,7位數,其實幾抵。(遲啲會唔會爭英超播映權?)要睇自己嘅能力,好似客戶人數,呢方面我哋有信心。英超都講緊幾年之後,到時我哋嘅家居用戶人數會超過100萬、手機客戶有2、3百萬,但係都要睇價錢,如果價錢好似依家咁就幾難,依家嘅要求冇乜正常做生意可以畀到。」
另外,日前發生交通意外的許廷鏗表示:「冇事,人安全,仲生勾勾好精靈。(有冇受傷?)事發咗一日,都冇乜特別唔舒服,但都會留意身體狀況,係當時有少少受驚,事發之後都有打畀屋企人求助,屋企人都嚇親,但為免佢哋擔心,所以冇講到咁嚴重,希望息事寧人,大事化小。依家交畀警方處理,過程唔講太多,肇事結果由警方交代。(有冇陰影?)咁又冇。」
文:影視組